Malta se tibqa' twassal messaġġ favur stabbiltà fil-Mediterran – il-Ministru Byron Camilleri
Il-Ministru għall-Intern u Sigurtà Nazzjonali Byron Camilleri qal li Malta se tibqa' twassal messaġġ favur stabbiltà fil-Mediterran. Huwa qal dan waqt żjara uffiċjali f'Ankara, it-Turkija fejn iltaqa' mal-ministru tad-difiża Tork, Hulusi Akar, Iż-żjara ffukat fuq l-oqsma tad-difiża u s-sigurtà fil-Mediterran u sewgwiet id-diskussjoni fuq l-istess temi li saru f'Malta waqt żjara li għamel il-Ministru Hulusi iktar kmieni dan ix-xahar. Malta u t-Turkija jinsabu f'taħditiet avvanzati biex ikun żviluppat ftehim ta' kollaborazzjoni biex tiġi miġġielda l-kriminalità biż-żewġ pajjiżi jaħdmu fuq il-prevenzjoni u l-investigazzjoni ta' reati kriminali serji bħat-terroriżmu, il-ħasil ta' flus u t-traffikar tad-droga, l-armi u l-persuni. F'Ankara ġew organizzati wkoll laqgħat bejn il-ministri responsabbli mis-sigurtà nazzjonali u d-difiża ta' Malta, it-Turkija u l-Libja bit-tliet pajjiżi jenfasizzaw l-importanza li tinsab soluzzjoni politika fil-Libja, ibbażata fuq il-waqfien mill-ġlied u l-għaqda nazzjonali. Mal-Ministru Libjan Fathi Bashagha, il-Ministru Camilleri ddiskuta t-tema tal-immigrazzjoni llegali biż-żewġ naħat jirrikonoxxu li għalkemm l-awtoritajiet Libjani qed jirnexxielhom iwaqqfu bosta mill-vjaġġi klandestini fil-Mediterran, għad baqa' sfidi li jirrikjedu l-impenn taż-żewġ pajjiżi.